Un puternic incendiu a mistuit agoniseala unui gospodar din localitatea Topolița, comuna Grumăzești, în noaptea de 21/22 martie. Apelul pentru ajutor prin numărul unic de urgență 112 a fost înregistrat în dispecerat în jurul orei 01:19. La locul solicitării au fost alocate forțe și mijloace de intervenție de la Detașamentul de pompieri Târgu Neamț, forțele profesioniste fiind sprijinite de voluntarii de la SVSU Grumăzești.
Incendiul s-a manifestat generalizat la o anexă gospodărească ce includea un garaj și spații pentru depozitare, existând posibilitatea propagării la casa de locuit. Forțele de intervenție au acționat pentru localizarea și lichidarea incendiului în urma căruia a ars construcția din lemn cu suprafața de 70 mp, un autoturism, scule și unelte de uz gospodăresc și 3 mc de lemne de foc.
"Cauza probabilă de producere a incendiului a fost scurtcircuitul electric. Nu au fost victime", conform ISU Neamț.
FOTO: ISU Neamț
(G.S.)